
Restructurări în industria de apărare. Se vând activele societăţilor 


Societăţile din industria de apărare se vând pe bucăţi 


Guvernul a aprobat un nou plan de restructurare a IOR București, 
(Întreprinderea Optică Română), una dintre societăţile strategice din industria 
de apărare. Rămasă fără comenzi de la MApN și fără finanţare de la Ministerul 
Economiei, societatea a acumulat datorii, devenite istorice, pe care se chinuie să 
le achite de ani de zile. Soluţia Executivului este vânzarea activelor societății, o 
măsură care se va extinde în tot sectorul de apărare. 


i Z IOR 
București, una dintre perlele industriei de apărare, se vinde pe bucăţi. Procesul a început 
de ceva vreme, însă MApN vrea să-l accelereze, sub pretextul nevoii de investiții pentru 
retehnologizare. Societatea se află la al doilea plan de reorganizare, primul desfășurându- 
se între 2018 și 2022, însă, fără comenzi de la MApN și fără finanțare de la Ministerul 
Economiei, în subordinea căreia se află, compania este condamnată la dispariție. 


Noul Plan de Reorganizare și Restructurare al societății prevede continuarea vânzării unor 
active ale acesteia, ceea ce înseamnă, de fapt, un plan mascat de scoatere la vânzare pe 
bucăţi. Potrivit Guvernului, valorificarea activelor disponibile se va realiza etapizat, în 
vederea asigurării surselor de finanţare pentru achitarea datoriilor eșalonate la plata către 
ANAF în baza Planului de restructurare financiară și, într-o anumită pondere, și la 
realizarea de investiții atât în etapa de amenajari tehnologice conforme, reabilitării 
spaţiilor de producţie și conexe, cât și utilaje/echipamente specifice aplicării tehnologiilor 
avansate în domeniul fabricaţiei de opto-electronică. 


"Totodată, prin valorificarea acestor active se vor reduce cheltuielile de întreținere a 
acestora aflate într-o stare avansată de degradare, precum și taxele aferente”, se arată în 
nota de fundamentare a Hotărârii de Guvern adoptate în ultima ședință a Executivului. 


Se restrânge activitatea 


Una dintre măsurile din Planul de Reorganizare a IOR București este reamplasarea unor 
activități de producţie și conexe acestora pe spatii modernizate și adaptate tehnologic la 
cerințele impuse de o fabricație competitivă de optronică la actualul sediu social al 
societăţii, din strada Bucovina nr. 4. Ceea ce înseamnă că activitatea se va restrânge și se 
va comasa doar în sediul principal, restul clădirilor fiind vândute rechinilor imobiliari, dat 
fiind și zona extrem de de actractivă din Capitală. 


Totodată, în actul normativ mai sunt prevăzute obiective precum reorganizarea și 
optimizarea activităților societăţii, plata datoriilor catre bugetul de stat prin continuarea 
acțiunilor și finalizarea obiectivelor cuprinse în Planul de restructurare al obligațiilor 


financiare, precum și extinderea relațiilor de cooperare-colaborare cu firme partenere 
integratoare de sisteme. În Plan mai sunt trecute constituirea împreună cu firme externe 
integratoare de sisteme optronice, a unor forme de parteneriat, în vederea participării 
IOR S.A. la programele de înzestrare și care să beneficieze de un aport investiţional 
tehnico-tehnologic semnificativ dar și de o piață stabilă pentru producția realizată, dar și 
asigurarea capacităților necesare protejării în timp real a intereselor esenţiale și a 
siguranţei naționale. 


Nicio finanţare de la stat 


Cu toate planurile de revitalizare a IOR, Guvernul, prin Ministerul Economiei, nu are nicio 
intenţie de a finanța semnificativ societatea. Potrivit notei de fundamentare a actului 
normativ, sursele de finanţare pentru plata datoriilor conform graficului de eșalonare vor 
fi asigurate din vânzarea activelor disponibile neimplicate în activitatea de bază a 
societăţii. Iar principalul scop al Planului este “înlăturarea oricărui risc de a intra 
societatea în stare de dificultate privind plăţile către bugetul de stat”. Chiar Guvernul 
recunoaște că situația economică gravă a IOR a fost cauzată de lipsa totală a oricăror 
măsuri guvernamentale de protecţie directă/indirectă a industriei naționale din domeniul 
apărării, în condiţiile în care alocările bugetare pentru achiziţii din acest domeniu au fost 
semnificativ reduse, lipsa comenzilor din partea integratorilor de sisteme din cadrul CN 
ROMARM S.A. (Fabrica de Arme Cugir S.A., Carfil S.A., Uzina Automecanica Moreni S.A., 
Uzina Mecanică București S.A.) care erau principalii parteneri și beneficiari de aparatură 
optoelectronică și optomecanică produsă de IOR S.A. și inclusă în furnitura complexă a 
acestora, precum și lipsa unei strategii la nivelul industriei de apărare. 

